## Zakon o financiranju izborne promidžbe za izbor predsjednika Republike Hrvatske

### NN 105/2004 (28.7.2004.), Zakon o financiranju izborne promidžbe za izbor predsjednika Republike Hrvatske

# HRVATSKI SABOR

if !supportEmptyParas endif

2023

Na temelju članka 88. Ustava Republike Hrvatske,
donosim

## ODLUKU

### O PROGLAŠENJU ZAKONA O FINANCIRANJU IZBORNE PROMIDŽBE ZA IZBOR PREDSJEDNIKA REPUBLIKE HRVATSKE

Proglašavam Zakon o financiranju izborne
promidžbe za izbor predsjednika Republike Hrvatske, koji je donio Hrvatski
sabor na sjednici 16. srpnja 2004. godine.

Broj: 01-081-04-2505/2
Zagreb, 21. srpnja 2004.

Predsjednik
Republike Hrvatske
**Stjepan Mesić,** v. r.

## ZAKON

### O FINANCIRANJU IZBORNE PROMIDŽBE ZA IZBOR PREDSJEDNIKA REPUBLIKE HRVATSKE

OPĆA ODREDBA

Članak 1.

Ovim se Zakonom uređuje način prikupljanja
sredstava za financiranje izborne promidžbe te aktivnosti koje se smatraju
izbornom promidžbom za izbor predsjednika Republike Hrvatske.

I. NAČIN PRIMANJA SREDSTAVA

Članak 2.

Izborna promidžba financira se iz vlastitih
sredstava, te iz darova domaćih fizičkih i pravnih osoba.

Stranom fizičkom osobom ne smatra se osoba koja
uz drugo ima i hrvatsko državljanstvo.

Kandidati koji na izborima ostvare zakonom
propisani postotak glasova imaju pravo na naknadu troškova izborne promidžbe iz
državnog proračuna, sukladno zakonu i odluci Vlade Republike Hrvatske.

Članak 3.

 Za
pokriće troškova izborne promidžbe ne smiju se primati darovi u novcu, drugim
sredstvima te usluge od:

– stranih država, stranih političkih stranaka,
stranih fizičkih i pravnih osoba,

– javnih poduzeća,
pravnih osoba s javnim ovlastima i podu­zeća u većinskom vlasništvu države te
drugih pravnih osoba u kojima Republika Hrvatska, odnosno jedinica lokalne i
područne (regionalne) samouprave imaju većinsko vlasništvo nad dionicama,
odnosno udjelima, te javnih i drugih ustanova u vlasništvu Republike Hrvatske i
jedinica lokalne i područne (regionalne) samouprave,

– udruga radnika i
poslodavaca,

– udruga, zaklada i
fundacija koje zastupaju ili predstavljaju državni dužnosnici ili dužnosnici
lokalne i područne (regionalne) samouprave, pravnih osoba s javnim ovlastima,
vjerskih zajednica, humanitarnih te drugih neprofitnih udruga i organizacija,

– proračuna jedinica
lokalne i područne (regionalne) samouprave,

– trgovačkih društava u vlasništvu ili u
suvlasništvu jedinica lokalne i područne (regionalne) samouprave,

– ustanova kojima je osnivač država ili jedinica
lokalne i područne (regionalne) samouprave.

II. UVJETI TROŠENJA SREDSTAVA

Članak 4.

Sredstva za financiranje
izborne promidžbe u smislu ovoga Zakona mogu se koristiti za sve troškove
kandidata u postupku izbora za predsjednika Republike Hrvatske od dana
raspisivanja izbora do dana održavanja izbora.

Članak 5.

 Kandidati za izbor predsjednika Republike
Hrvatske u izbornoj promidžbi ne smiju koristiti sredstva državnog proračuna
ili proračuna jedinica lokalne i područne (regionalne) samouprave koja kao dužnosnici
Republike Hrvatske i ovlašteni lokalni duž­no­snici koriste u obavljanju svojih
dužnosti (sredstva iz redov­ne djelatnosti), osim ako je to posebnim propisom
kojim je propisana fizička zaštita dužnosnika dopušteno.

Sredstva za izbornu
promidžbu ne mogu se koristiti za financiranje pojedinih projekata u svrhu
dobivanja izbornih glasova čije se dovršenje uvjetuje glasanjem za određenog
kandidata ili izbornu listu.

III. JAVNOST IZVORA SREDSTAVA

Članak 6.

Kandidati za izbor predsjednika Republike
Hrvatske dužni su najkasnije 7 dana prije dana održavanja izbora dostaviti Državnom
izbornom povjerenstvu prijevremena izvješća o visini i izvorima sredstava
prikupljenima za troškove izborne promidžbe.

Kandidati su dužni u
roku od 15 dana od dana održavanja izbora dostaviti Državnom izbornom
povjerenstvu podatke o visini i izvoru utrošenih sredstava koja su koristili za
izbornu promidžbu.

Državno izborno povjerenstvo objavit će u roku
od 8 dana od dana primitka podataka iz stavka 2. ovoga članka u »Narodnim
novinama« i drugim sredstvima javnoga priopćavanja cjelovito izvješće o visini
i izvorima sredstava koje je pojedini kandidat za predsjednika Republike
Hrvatske koristio za financiranje izborne promidžbe.

Kandidati koji su sudjelovali u postupku izbora
za predsjednika Republike Hrvatske imaju pravo podnijeti prigovor radi povrede
odredbi ovoga Zakona Državnom izbornom povjerenstvu u roku od 48 sati od dana
objave podataka iz stavka 3. ovoga članka u »Narodnim novinama«.

Članak 7.

Ovaj Zakon stupa na snagu osmoga dana od dana
objave u »Narodnim novinama«.

Klasa: 013-01/04-01/02
Zagreb, 16. srpnja 2004.

HRVATSKI
SABOR

Predsjednik
Hrvatskoga sabora
**Vladimir** **Šeks****,** v. r.

Zakon, NN 105/2004-2023